治圃
作者：陸游
朝代：宋

paragraphs: 槁蔓殘蕪滿幽圃，多具鉏耰課僮豎。
非惟吾圃要翦除，亦恐爾輩成惰窳。
老桂盤壑飽風霜，修篁當軒弄烟雨。
一松孤立信豪傑，兩槐對植如賓主。
珍禽揀枝春欲動，蠹穴掃空吾甚武。
蘼蕪芽蘗已暗長，甘菊根芽亦潜吐。
山薑澗蒲乃微草，露葉參差看仰俯。
世間安得有遺才，位置要須令得所。